Fl-ewwel nofs tal-2016 pajjiżna ra żieda ta' investiment dirett barrani ta' madwar €81 miljun. Dan ma jinkludix movimenti fis-settur finanzjarju. B'kuntrast fl-istess perjodu fl-aħħar sena tal-amministrazzjoni preċedenti kien hemm tnaqqis ta' investiment dirett barrani ta' €93 miljun. Ċifri tal-Uffiċċju Nazzjonali tal-Istatistika jindikaw ukoll li tul din l-amministrazzjoni l-valur ta' investiment dirett barrani (eskluż movimenti fis-settur finanzjarju) tela' għal €3 biljun, żieda ta' €465 miljun jew 18% meta mqabbel ma' nofs l-2012. Tliet kwarti ta' din iż-żieda kienet fil-qasam tal-manifattura. Fost is-setturi tas-servizzi kien hemm żidiet tajbin fl-akkomodazzjoni, fl-informatika u fil-komunikazzjoni u fit-trasport. Dan imur għalkollox kontra l-propaganda tal-Oppożizzjoni li dejjem issostni li l-qagħda fl-industrija hija mwiegħra u li mhux veru hawn tkabbir ekonomiku f'pajjiżna. Illum stess il-Eurostat fi stqarrija indikat li fix-xahar ta' Diċembru, pajjiżna kellu l-akbar tkabbir fil-produzzjoni industrijali minn fost il-pajjiżi kollha tal-UE. Waqt li f'pajjiżna kien hemm żieda ta' 2.4%, madwar l-UE kien hemm tnaqqis ta' 1%. Filwaqt li l-Oppożizzjoni ssostni li t-tkabbir ekonomiku mhu jilħaq lil ħadd, jirriżulta mill-Eurobarometer li 81% tal-Maltin jemmnu li l-ekonomija sejra tajjeb u 82% jgħidu li l-familja tagħhom qiegħda f'qagħda finanzjarja tajba. Fl-2012 kien hemm 44% biss tal-Maltin jgħidu li l-ekonomija sejra tajjeb. Fi tmiem is-sena li għaddiet, id-depositi tal-familji tagħna ma' banek lokali laħqu €10.6 biljun għall-ewwel darba fl-istorja. Din tfisser żieda ta' €2.9 biljun, jew 38% fuq l-ammont fil-bidu ta' din l-amministrazzjoni. Il-familji tagħna faddlu bħala medja tliet darbiet dak li faddlu bħala medja taħt l-amministrazzjoni preċedenti. Dan jindika kemm il-ħidma tal-Gvern biex joktor l-investiment dirett barrani u t-tkabbir ekonomiku qed isarraf f'qagħda finanzjarja aħjar għall-familji tagħna. Il-Gvern ser ikompli jaħdem biex il-ġid jasal għand kulħadd.